เนื้อตุ๋นจักรเพ็ชร ร้านเนื้อตุ๋นคุณภาพเยี่ยมในย่านราชพฤกษ์ ร้านนี้เค้าชูโรงตัวเองด้วยความเป็นร้านเนื้อที่ตุ๋นจนหอมอร่อย เสิร์ฟมาเป็นหม้อไฟอลังการงานสร้าง จะอิ่มคนเดียวหรือมาเป็นแก๊งค์ก็ถูกใจไม่ต่างกันครับ เพราะทุกคนที่มานั้นจะรับรู้รสชาติของความยอดเยี่ยมของเนื้อคุณภาพดีที่ตุ๋นมาจนเด็ดจนโดนผ่านน้ำซุปที่มีความหอมหวานอร่อยแบบไม่เหมือนใคร

ร้านนี้เป็นร้านที่ผมเองอยากลองทานมานานแล้ว เพราะคนใกล้ตัวไปทานมาบ่อยๆแล้วก็บอกกันเป็นเสียงเดียวว่าอร่อย ถูกใจ คุ้มค่าราคา วันนี้มีโอกาสได้มาลองแล้วก็ไม่ผิดหวังในเนื้อตุ๋นร้านนี้จริงๆครับ เพราะเนื้อนั้นอร่อยจริง นุ่มมาก สั่งข้าวหรือเส้นอูด้งมาทานคู่กันก็ช่วยเพิ่มความอิ่มและอร่อยให้มื้อนี้ได้ดีจริงๆครับ

[วิธีการเดินทาง]
ร้านนี้ตั้งอยู่บนถนนราชพฤกษ์ ฝั่งเดียวกันกับ The Circle ราชพฤกษ์ ก่อนถึงโครงการนิดเดียวเองครับ พยายามขับรถชิดซ้ายไว้ หาป้ายชื่อร้านสีเหลืองๆ เจอแล้วก็ให้เตรียมเลี้ยวซ้ายเข้ามาได้เลย สามารถขับรถมาจอดหน้าร้านได้ครับ จอดได้ประมาณ 5-6 คันได้ มีพนักงานคอยโบกรถให้ครับ

[บรรยากาศ/การบริการ]
ร้านนี้เป็นร้านอาหารบ้านๆสองคูหาแต่มีแอร์ครับ ที่นั่งในร้านก็เหมือนร้านก๋วยเตี๋ยวธรรมดาๆทั่วๆไป มีที่นั่งอยู่เยอะพอสมควร สิบกว่าโต๊ะได้ แต่ละโต๊ะนั้นก็มีอุปกรณ์ในการทานรวมถึงพวกของทานเล่นไว้ให้หยิบทานได้เลยด้วยครับ ลูกค้าในร้านวันที่ผมไปทานเป็นวันหยุดช่วงเที่ยงๆก็ถือว่ามีเข้ามาเรื่อยๆ ไม่ถึงกับแน่นร้านแต่อย่างใดครับ

การบริการของพนักงานนั้นทำได้ดีเป็นกันเองเหมือนเป็นพนักงานในบ้านตัวเองที่คอยมาทำอาหารให้กินมากกว่า เข้ามารับออเดอร์ด้วยความยิ้มแย้มแจ่มใส หลังจากรับออเดอร์ไปไม่นานอาหารก็มาเสิร์ฟแล้วครับ ใช้เวลารอไม่นานเลยครับ

[รสชาติอาหาร/ความคุ้มค่า]
ร้านนี้เป็นร้านก๋วยเตี๋ยวหมู/เนื้อตุ๋นที่มีเมนูชูโรงเป็นเมนูเนื้อตุ๋นหม้อไฟนั่นเองครับ แต่ถ้าใครไม่อยากทานแบบหม้อไฟจะสั่งเป็นก๋วยเตี๋ยวชามๆทางร้านก็มีเช่นกันครับ นอกจากนี้แล้วก็ยังมีเมนูอาหารทานเล่นให้สั่งมาทานคู่กับก๋วยเตี๋ยวด้วยครับ

หมูย่างจักรเพ็ชร (100 บาท)
- ผมสั่งของทานเล่นมาทานเป็นหมูย่างหอมๆเสิร์ฟมาพร้อมกับน้ำจิ้มแจ่วรสเด็ด หมูย่างของทางร้านนั้นจริงๆแล้วก็คือส่วนคอหมูนี่แหละครับ ที่นำไปย่างจนหอมอร่อยมาก เนื้อเด้งกรุบๆ ทานกับน้ำจิ้มแจ่วช่วยเพิ่มความอร่อยได้ดีเลยทีเดียวครับ เสียดายอย่างเดียวที่เมนูนี้ราคาแรงไปหน่อย ถ้าถูกกว่านี้อีกนิดก็น่าจะดีกว่านี้เยอะขึ้นเลยครับ (4/5)

เนื้อวัว/เนื้อหมูตุ๋นหม้อไฟ (170 บาท)
- เมนูนี้เป็นเมนู Signature ของทางร้านเลยครับ เป็นเมนูเนื้อวัว/เนื้อหมูตุ๋นเสิร์ฟมาในหม้อไฟทั้งหม้อ ให้เราต้มทานได้เองเลยครับ ทานตอนร้อนๆไฟกำลังแรงๆอร่อยมากครับ ในหม้อนี้นั้นจะมีทั้งเนื้อสด เนื้อตุ๋น เอ็นตุ๋น ลูกชิ้น แล้วก็ผักโรย จะทานเปล่าๆเป็นเกาเหลาก็ได้ หรือจะสั่งเส้นหรือข้าวมาทานคู่กันเพิ่มเติมก็ได้ครับ วันนี้ผมสั่งเส้นอุด้งมาทานคู่กัน อร่อยถูกใจมากครับ เนื้อของที่นี่นั้นนุ่มมาก ชอบเอ็นแก้วที่เด้งดึ๋งสุดๆ ส่วนเนื้อตุ๋นนั้นก็อร่อย นุ่ม ละลายในปากเลยครับ ถ้าใครไม่อิ่มแล้วน้ำซุปยังเหลือก็สามารถสั่งเนื้อวัว/เนื้อหมูมาเพิ่มได้นะครับ ถาดนึงจะอยู่ที่ 56 บาทครับ (5/5)

พุดดิ้งมะพร้าวอ่อน (49 บาท)
- ของหวานปิ้ดท้ายมื้อของผมวันนี้ผมสั่งพุดดิ้งมะพร้าวอ่อนมาทาน ไม่ใช่ของทางร้านทำเองครับ แต่รสชาตินั้นก็ถือว่าอร่อย หอมนม หวานชื่นใจปิดท้ายได้ดีทีเดียวครับ (4/5)

โดยรวมแล้ววันนี้ถือว่าค่อนข้างประทับใจเลยครับสำหรับเนื้อตุ๋นที่ร้านนี้ เพราะเนื้อนั้นคุณภาพดี ปรุงมาอร่อยถูกใจ คนชอบทานก๋วยเตี๋ยวหรือพวกเนื้อต่างๆอยู่แล้ว ร้านนี้เป็นอีกร้านที่ผมว่าควรมาลองเลยครับ